CELEX: 62009TN0128
Language: fi
Date: 2009-03-31 00:00:00
Title: Asia T-128/09: Kanne 31.3.2009 — Meridiana ja Eurofly v. komissio

20.6.2009   
            
            
               FI
            
            
               Euroopan unionin virallinen lehti
            
            
               C 141/46
            
         Kanne 31.3.2009 — Meridiana ja Eurofly v. komissio
   (Asia T-128/09)
   2009/C 141/97
   Oikeudenkäyntikieli: englanti
   
      Asianosaiset
   
   
      Kantajat: Meridiana SpA (Olbia, Italia) ja Eurofly SpA (Milano, Italia) (edustajat: N. Green, QC, barrister K. Bacon ja asianajajat C. Osti ja A. Prastaro)
   
      Vastaaja: Euroopan yhteisöjen komissio
   
      Vaatimukset
   
   
               —
            
            
               Komission 12.11.2008 tekemä päätös K(2008) 6745 lopullinen on kumottava, ja
            
         
               —
            
            
               komissio on velvoitettava korvaamaan kantajien oikeudenkäyntikulut.
            
         
      Oikeudelliset perusteet ja pääasialliset perustelut
   
   Kantajat hakevat komission 12.11.2008 tekemän päätöksen K(2008) 6745 lopullinen kumoamista sillä perusteella, että kantajien mukaan menettelyssä, jolla Alitalia-lentoyhtiön omaisuuserät myytiin, sellaisena kuin Italian viranomaiset ovat siitä ilmoittaneet, ei ole kyse valtiontuen myöntämisestä ostajan hyväksi (N 510/2008) (1). Kantajat ovat kilpailijoita ilmakuljetusmarkkinoilla, ja he tekivät komission kanssa valitukset Italian viranomaisten ilmoittamista toimenpiteistä.
   Kantajat vetoavat seuraaviin oikeudellisiin perusteisiin väitteidensä tueksi.
   Ensinnäkin kantajien mukaan valituksen kohteena olevaan päätökseen sisältyy oikeudellisia virheitä, tosiseikkoja koskevia ilmeisiä virheitä ja puutteita perusteluissa siltä osin kuin komissio katsoi, että Alitalian omaisuuserät voitiin myydä markkinahintaan. Kantajien mukaan komission esittämän menettelyn piirteet eivät osoita, että Alitalian omaisuuserissä olisi käytetty riippumatonta asiantuntija-arviointia ennen neuvotteluja mainittujen erien myynnistä. Kantajien mukaan komissio teki myös oikeudellisen virheen, kun se ei antanut riittävää painoarvoa avoimen ja läpinäkyvän menettelyn puuttumiselle Alitalian omaisuuserien myynnissä.
   Toiseksi kantajat katsovat, että komission päätelmään, jonka mukaan omaisuuserien siirtojärjestelyjä ei ollut tehty tarkoituksena välttää valtiontuen takaisinmaksuvelvollisuus, sisältyy oikeudellisia virheitä, tosiseikkojen virheellistä arviointia ja päätelmän perustelut ovat puutteelliset.
   Kolmanneksi kantajien mukaan komissio teki oikeudellisen virheen ja se rikkoi sille kuuluvaa perusteluvelvollisuutta, kun se jätti tarkastelematta, muodostiko Italian vuonna 2008 erityisestä maksukyvyttömyysmenettelystä annettu lainsäädäntö itsessään valtiontuen Alitalialle ja ostajalle, koska kuten kantajien kanteesta ilmenee, heidän näkemyksensä mukaan sen tavoitteena oli Alitalian omaisuuserien siirron mahdollistaminen.
   Neljänneksi kantajien näkemyksen mukaan komissio teki oikeudellisen virheen ja rikkoi sille kuuluvaa perusteluvelvollisuutta, kun se jätti tarkastelematta, muodostivatko useat kantajien valituksessaan mainitsemat elementit valtiontuen, kun Alitalian omaisuuserät erotettiin olosuhteissa, joissa tavallinen yksityissijoittaja ei olisi toiminut mainitulla tavalla, syrjintäkieltoa rikottiin, toisen yhtiön omaisuuseriä sisällytettiin kauppaan ja Alitalian omaisuuserien ostaja osti toisen yhtiön.
   Lopuksi kantajien mukaan komissio teki oikeudellisen virheen, kun se ei aloittanut EY 88 artiklan 2 kohdan mukaista muodollista tutkintamenettelyä, vaan sen sijaan teki päätöksen asiassa pelkän alustavan tutkinnan perusteella.
   
      (1)  EUVL 2009 C 46, s. 6.